Ingrid Syrstad Engen

**Ingrid Syrstad Engen** (født 1998) er en norsk fotballspiller som spiller for den franske klubben OL Lyonnes og det norske landslaget.  

Hun har spilt i norske og utenlandske toppklubber, og er både seriemester og cupmester i norsk, tysk og spansk liga – samt Champion League-mester i 2023 og 2024. Hun har tidligere representert Trondheims-Ørn, LSK Kvinner, VfL Wolfsburg og FC Barcelona. 

## Tidlige år
Engen startet fotballkarrieren i de lokale klubbene Melhus idrettslag og Gimse idrettslag. I løpet av tenårene viste hun et særegent fotballtalent.

## Klubbkarriere
### Trondheims-Ørn (2014–2017)
Syrstad Engen gikk til Trondheims-Ørn i 2014 og debuterte i Toppserien som 16-åring i oktober. Trondheims-Ørn kom på åttendeplass i Toppserien 2014 og 2015, sjuendeplass i Toppserien 2016 og åttendeplass i Toppserien 2017. Hun fikk med seg én cupfinale, i Cupfinalen 2014 med tap for LSK Kvinner. Syrstad Engen endte opp med sju mål på 80 kamper, før hun forlot klubben etter 2017-sesongen.

### LSK Kvinner (2018–2019)
I november 2017 signerte hun for LSK Kvinner, og scoret ett mål i debuten den 24. mars 2018, der LSK vant 5-0. LSK vant både Toppserien 2018 og NM i fotball for kvinner 2018.

### VfL Wolfsburg (2019–2021)
Hun signerte en 2,5 års avtale med bundesligaklubben VfL Wolfsburg i desember 2018, men ble lånt tilbake til LSK Kvinner frem til sommeren 2019. Den tyske klubben hadde fulgt Engen tett over flere år før overgangen. I Wolfsburg ble hun lagvenninne med Caroline Graham Hansen og Kristine Minde. De vant Bundesligaen sesongen 2019/20 for fjerde år på rad, og i Mesterligaen 2019/20 scoret hun to mål, begge i kvartfinalen mot Glasgow City F.C der Wolfsburg vant 9-1. Wolfsburg spilte seg til finalen, men tapte der 1-3 for Lyon. I Mesterligaen 2020/21 røk Wolfsburg ut i kvartfinale mot Chelsea. 

### FC Barcelona (2021–2025)
I juli 2021 signerte hun en toårskontrakt med regjerende trippelmester FC Barcelona Femení., 

I sin første sesong i 2021/2022 spilte Syrstad Engen 23 seriekamper og 9 Champions League-kamper for Barcelona. Hun opplevde at laget satte to publikumsrekorder i fotball for kvinner, begge på Camp Nou: I mars 2022 da de tok i mot Real Madrid foran 91 553 tilskuere, og i april 2022 da de møtte Wolfsburg i Champion League-semifinalen foran 91 648 tilskuere. 

I januar 2023 signerte hun en ny kontrakt med Barcelona fram til sommeren 2025. I 2022/2023-sesongen lyktes det for Syrstad Engen i sitt tredje forsøk på mesterligatittel da Barcelona slo Wolfsburg 3-2 i Champions League-finalen den 3. juni 2023. Laget toppet sesongen også som vinnere av ligaen og cupen, og kunne dermed innkassere «The treble» i 2022/2023. Syrstad Engen hadde 21 seriekamper og 11 mesterligakamper for laget denne sesongen. Sesongen 2023/24 spilte Engen midtstopper og Barcelona tok igjen «The Treble». Engen ble av goal.com kåret til beste venstre midtstopper i Europa.

### OL Lyonnes (2025–)
20. juni 2025 ble det kjent at hun hadde signert for den franske storklubben OL Lyonnes. 

## Landslagskarriere
Syrstad Engen har landslagskamper for J16, J17, J19, U23 og det norske A-landslaget.

Hennes første A-landskamp var 28. februar 2018, da Norge tapte 3-4 for Australia i Algarve Cup 2018. To dager senere scoret hun sitt første mål for landslaget, da hun scoret mot Kina i samme turnering. Hun utmerket seg fort og landslagssjef Martin Sjögren uttalte at hun allerede var en spiller av internasjonal klasse etter sine første samlinger.

Hun scoret i kvalifiseringen til VM 2019 i kampen mot Nederland, og bidro til at Norge vant Gruppe 3 og ble direkte kvalifisert til VM. Hun var i den norske troppen til VM i Frankrike 2019, og scoret et av målene i straffesparkkonkurransen mot Australia i 16-delsfinalen der Norge gikk videre. Norge tapte imidlertid kvartfinalen mot England. Hun var med å vinne Algarve Cup 2019, etter 3-0 over Polen i finalen.

Syrstad Engen ble tatt ut i den norske troppen til EM i England 2022 som endte skuffende med at Norge ikke kom videre fra gruppespillet etter seier over Nord-Irland, men to tap for England og Østerrike. 

Hun var igjen en del av troppen til VM i Australia og New Zealand i 2023.

## Meritter
#### Med LSK Kvinner
* Toppserien: 2018, 2019
* Norgesmesterskapet: 2018

#### Med Wolfsburg
* Frauen-Bundesliga: 2019–20
* DFB-Pokal: 2019–20; 2020–21

**Med Barcelona**
* Primera División: 2021–22, 2022–23, 2023–24
* Supercopa de España Femenina: 2021–22, 2022–23, 2023–24
* Mesterligaen i fotball for kvinner: 2022/23, 2023/24

#### Med Norge
* Algarve Cup: 2019

## Annet
Hun ble rangert som nummer 72 av de tusen beste idrettsutøverne i Trøndelag i avisa *Nidaros* sin kåring i 2022.

## Referanser




## Eksterne lenker
*